La primera referencia sobre l'actual nuclio de población de Fuents Claras amaneixe en a Adchudicación de Diezmos y Primicias de las Aldeas de la Comunidat de Daroca de lo Bispe de Zaragoza, Remón de Castrocol, en 1205, replegada en o Libro vermello de l'Archivo Colechial de Daroca, asinas como en un documento de lo Monesterio de Casbas en 1209. La suya creyación s'enmarca en o proceso historico de la Reconquiesta, en l'abance de las tropas cristianas de la Corona d'Aragón enta lo sud. Dau que los reis de Aragón no nomás tenioron que enfrontinar-se a los musulmans entre la Edat Meya –la  guerra contra lo Reino de Castiella tamién estió present– lo rei Chaime II ordenó la construcción de la Ciudadela de Fuents Claras en l'anyo 1337. La zona de lo Xiloca en a quala se troba la localidat fue atacada entre la Guerra de los Dos Peros entre 1356 y 1369. En 1361 Pero IV mandó reyalizar obras en a Ciudadela pa resistir l'ataque castellán.